CELEX: 62021CN0800
Language: sk
Date: 2021-12-17 00:00:00
Title: Vec C-800/21 P: Odvolanie podané 17. decembra 2021: Infineon Technologies AG a Infineon Technologies Dresden GmbH & Co. KG proti rozsudku Všeobecného súdu (tretia komora) zo 6. októbra 2021 vo veci T-233/19 a T-234/19, Infineon Technologies Dresden GmbH & Co. KG a Infineon Technologies AG/Európska komisia

14.2.2022   
            
            
               SK
            
            
               Úradný vestník Európskej únie
            
            
               C 73/29
            
         
      Odvolanie podané 17. decembra 2021: Infineon Technologies AG a Infineon Technologies Dresden GmbH & Co. KG proti rozsudku Všeobecného súdu (tretia komora) zo 6. októbra 2021 vo veci T-233/19 a T-234/19, Infineon Technologies Dresden GmbH & Co. KG a Infineon Technologies AG/Európska komisia
      (Vec C-800/21 P)
      (2022/C 73/33)
      Jazyk konania: nemčina
      
         Účastníci konania
      
      
         Odvolateľky: Infineon Technologies AG a Infineon Technologies Dresden GmbH & Co. KG (v zastúpení: L. Assmann a M. Peiffer, Rechtsanwälte)
      
         Ďalší účastníci konania: Európska komisia, Spolková republika Nemecko
      
         Návrhy odvolateliek
      
      Odvolateľky navrhujú, aby Súdny dvor:
      
                  —
               
               
                  zrušil v celom rozsahu rozsudok Všeobecného súdu (tretia komora) zo 6. októbra 2021 v spojených veciach T-233/19 a T-234/19 (ECLI:EU:T:2021:647),
               
            
                  —
               
               
                  vyhlásil rozhodnutie Európskej komisie z 28. mája 2018 týkajúcej sa štátnej pomoci „o schéme pomoci SA.34045 (2013/C) (ex 2012/NN) uplatnenej Nemeckom pre odberateľov základného zaťaženia podľa § 19 predpisu StromNEV“ za neplatné,
               
            
                  —
               
               
                  subsidiárne vec vrátil Všeobecnému súdu a
               
            
                  —
               
               
                  uložil Európskej komisii povinnosť nahradiť trovy prvostupňového, ako aj odvolacieho konania.
               
            
         Odvolacie dôvody a hlavné tvrdenia
      
      Prejednávaná vec sa týka oslobodenia od sieťového poplatku, v rámci ktorého neboli odvolateľky povinné v rokoch 2012 a 2013 platiť svojim prevádzkovateľovi elektrickej sústavy poplatky za distribúciu elektrickej energie vo všeobecnej sústave (ďalej len „oslobodenie od sieťového poplatku“).
      Všeobecný súd v napadnutom rozsudku rozhodol, že oslobodenie od sieťového poplatku je financované zo štátnych prostriedkov, a teda predstavuje štátnu pomoc v zmysle článku 107 ZFEÚ (bod 111 napadnutého rozsudku). Všeobecný súd tým v zásade nesprávne vyložil pojem štátna pomoc v súlade s judikatúrou Súdneho dvora.
      Oslobodenie od sieťového poplatku bolo financované z príspevku upraveného v § 19 ods. 2 nariadenia Spolkovej republiky Nemecko o poplatkoch za elektrickú sústavu (StromNEV). Na rozdiel od rozhodnutia Všeobecného súdu v bode 97 napadnutého rozsudku, tento príspevok nepredstavuje povinný príspevok v zmysle judikatúry Súdneho dvora, ktorý by mohol naznačovať, že jeho pokrytie pochádza zo zdrojov štátu v zmysle článku 107 ods. 1 ZFEÚ.
      Odvolateľky vo svojom odvolaní spochybňujú predovšetkým uplatnenie európskeho práva a tvrdia, že Všeobecný súd nesprávne posúdil vnútroštátne právo s ohľadom na európske pravidlá o štátnej pomoci (prvý odvolací dôvod). Oslobodenie od sieťového poplatku nebolo poskytnuté zo štátnych prostriedkov v zmysle článku 107 ods. 1 ZFEÚ.
      Z judikatúry Súdneho dvora vyplýva, že poskytnutie so štátnych prostriedkov si vyžaduje existenciu dostatočne úzkej väzby na štátny rozpočet. Poplatok stanovený v § 19 ods. 2 StromNEV však nemá dostatočne úzku väzbu na štátny rozpočet. Uvedený poplatok teda je zdrojom súkromnoprávnej povahy a nie štátnej, pričom ho má platiť užívateľ siete prevádzkovateľovi sústavy.
      Okrem toho odvolateľky na podporu odvolania tvrdia, že Všeobecný súd skreslil skutkové okolnosti, keď nezohľadnil obsah a pôsobnosť vnútroštátneho práva (druhý odvolací dôvod).